ศูนย์ต่อต้านข่าวปลอม ชี้แจงกรณีมีผู้แอบอ้างแนะนำให้ฉีดวัคซีน MODERNA เป็นเข็มกระตุ้น ยืนยันเป็นข่าวบิดเบือนจากข้อเท็จจริง
ศูนย์ต่อต้านข่าวปลอม เผยแพร่ข้อมูลกรณีมีข่าวปรากฏในสื่อออนไลน์ประเด็นเรื่องคำแนะนำสำหรับคนที่ต้องการฉีดวัคซีน MODERNA เป็นเข็มกระตุ้น โดยกล่าวอ้างว่าเป็นคำแนะนำของ ศ.พญ.กุลกัญญา โชคไพบูลย์กิจ ผู้อำนวยการศูนย์วิจัยคลินิก คณะแพทยศาสตร์ศิริราชพยาบาล มหาวิทยาลัยมหิดลศูนย์ต่อต้านข่าวปลอม ตรวจสอบข้อเท็จจริงจากคณะแพทยศาสตร์ศิริราชพยาบาล  มหาวิทยาลัยมหิดล พบว่าประเด็นดังกล่าวเป็นข้อมูลบิดเบือน ชี้แจงว่า เนื้อหาบิดเบือน 3 ประเด็นที่กล่าวว่ากรณีฉีด Sinovac ครบ 2 เข็มแล้วหากกระตุ้นด้วย Moderna ควรฉีดอีก 2 เข็มซึ่งไม่เป็นความจริง เนื้อหาที่ถูกต้อง คือผู้ที่ฉีดวัคซีน Sinovac รวมทั้งวัคซีนอื่นๆ ด้วย เมื่อฉีดครบ 2 เข็มแล้ว คาดว่าจะต้องฉีดกระตุ้นเพื่อรักษาระดับภูมิคุ้มกันที่จะตกลงตามธรรมชาติเมื่อเวลาผ่านไป รวมทั้งเพื่อให้สามารถป้องกันเชื้อไวรัสกลายพันธุ์ได้ดีขึ้นด้วย อย่างไรก็ดี การฉีดกระตุ้นนี้ยังไม่แน่ชัดว่าควรฉีดเมื่อใดแต่คาดว่าน่าจะหลังจากฉีดครบ 2 เข็มแล้ว อย่างน้อย 3-4 เดือน และยังไม่ทราบแน่ชัดว่าควรจะกระตุ้นด้วยวัคซีนตัวใดจึงจะเหมาะสม ทั้งหมดนี้ยังต้องรอการศึกษาที่จะได้ผลเร็วๆ นี้  ส่วนเนื้อหาบิดเบือนที่กล่าวว่า หากฉีด Sinovac เข็มแรกไม่แนะนำให้ตามด้วย Moderna เป็นเข็มที่ 2 เนื่องจากไม่มีงานวิจัยรับรอง เนื้อหาที่ถูกต้องคือยังไม่มีข้อมูลชัดเจนที่จะให้คำแนะนำนี้  และเนื้อหาบิดเบือนที่กล่าวว่ากรณีฉีด AstraZeneca ครบ 2 เข็มหากกระตุ้นด้วย Moderna ฉีดเพิ่มอีก 1 เข็ม ตามผลวิจัยนั้นเนื้อหาที่ถูกต้องคือ ยังไม่มีรายงานผลการวิจัยที่อ้างถึง